SA jagluiperds op pad na IndiëArgieffoto (Foto: Barry Reed/Pixabay) Suid-Afrika en Indië het ooreengekom om saam te werk om jagluiperds weer in dié Asiatiese land te vestig. “Volgens die ooreenkoms sal 12 jagluiperds in Februarie 2023 van Suid-Afrika na Indië geneem word,” sê Albi Modise, woordvoerder van die departement van bosbou, visserye en die omgewing. “Die katte sal by agt jagluiperds in Indië aansluit wat in 2022 van Namibië na Indië geneem is.” Modise sê dit is vir Indië ŉ prioriteit om weer jagluiperdbevolkings te herstel en dit sal noodsaaklike en verreikende bewaringsgevolge vir die land hê. Die plan is om oor die volgende agt tot 10 jaar jaarliks twaalf jagluiperds na Indië uit te voer. “Die inisiatief om die jagluiperds weer te vestig, volg ná hulle in die land uitgesterf het weens oormatige jag en ŉ verlies aan habitat.” Die program word gekoördineer deur die departement van omgewingsake, SANParke, die Cheetah Range Expansion Project en die Endangered Wildlife Trust (EWT) in Suid-Afrika saam met die National Tiger Conservation Authority (NTCA) en die Wildlife Institute of India (WII) in Indië. “Die memorandum van verstandhouding wat onderteken is, vestig ŉ lewensvatbare en veilige jagluiperdbevolking in Indië. Dit sal ook bewaring van die spesie bevorder terwyl seker gemaak word dat kennis en ervaring gedeel en uitgeruil word.” Die bepalings van die ooreenkoms sal elke vyf jaar hersien word om seker te maak dit bly relevant, voeg Modise by.